Man in polisiestasie doodgeskiet(Foto: SAPD/Facebook) Beamptes van die Madeira-polisiestasie in Mthatha in die Oos-Kaap het Sondagaand ŉ noue ontkoming gehad toe ŉ man omstreeks 18:15 by die gemeenskapsdienssentrum ingestorm het. “ŉ 31-jarige man was met ŉ mes gewapen. Hy het die beamptes aan diens beledig en op hulle afgestorm,” sê brig. Tembinkosi Kinana, woordvoerder van die polisie. “Daar was ŉ struweling tussen die beamptes en die verdagte en die verdagte is in die polisiestasie doodgeskiet.” Beamptes het beslag gelê op die mes wat die verdagte by hom gehad het. Nie een van die beamptes het beserings opgedoen tydens die voorval nie. “Alle beamptes aan diens is egter vir berading verwys.” Kinana sê die ondersoek het onthul dat die verdagte kort voor die aanval glo ook ŉ neef, ŉ vrou en nog ŉ familielid met die mes aangeval het. Hy het ŉ handsak met geld en ander items soos selfone by sy familielede gebuit. “Beamptes het ook beslag gelê op hierdie items en bankkaarte wat aan die familie behoort.” Lt.genl. Nomthetheleli Mene, provinsiale polisiekommissaris, het haar skok uitgespreek oor die onuitgelokte aanval op polisiebeamptes. Sy maan alle polisiebeamptes in stasies oor die provinsie heen om uiters waaksaam te bly wanneer hulle aan diens is. ŉ Saak van poging tot moord is aanhangig gemaak en die onafhanklike polisieondersoekdirektoraat (Opod) sal die voorval ondersoek.